
indokolás 
az önkormányzat 2016. évi költségvetésének végrehajtásáról szóló ../2017.(……) önkormányzati rendelethez. 
Az Államháztartásról szóló 2011. évi CXCV. Törvény, valamint a törvény végrehajtása tárgyában megjelent 368/2011. (XII.31.) Kormányrendelet alapján a gazdálkodási évet követően az éves pénzügyi terv végrehajtásáról a Képviselő-testületnek be kell számolni.
A 2016. évről szóló pénzügyi beszámolót a fenti jogszabályokban előírt szerkezeti rendben és a javasolt tájékoztató szerinti mérlegeket és kimutatásokat csatolva terjesztem a Tisztelt Képviselő-testület elé.

A 2016. évi költségvetésünket a 2015. évi bázisadatokra támaszkodva készítettük el.

Önkormányzatunk 2016. évi költségvetésének jóváhagyása során fő célkitűzésként fogalmazódott meg az önkormányzat által ellátandó feladatok pénzügyi hátterének biztosítása, az intézményeink biztonságos, zavartalan működési feltételeinek megteremtése. A 2016. évi költségvetésünk is szigorú gazdálkodást követelt meg, ami meg is valósult. Az évközben belépő új feladatokat az előző évi takarékos gazdálkodásnak köszönhetően jól tudtuk kezelni.
Önkormányzatunk a betervezett bevételeit beszedte, az állami támogatás teljes egészében folyósításra került, évközi módosítások során összege kismértékben módosult. Ez a gyermeklétszámok változásából, illetve az étkezés igénybevételéből adódott. A működési bevételeink teljesültek, a közhatalmi bevételeink növekedtek. Egy helyi nagy vállalkozás építményadó helyesbítést hajtott végre 5 évre visszamenőleg 2015. évben. Az új számviteli rend szerint a ténylegesen, ebben az évben befolyt bevétel pénzforgalmát csökkenteni kell az elismert adó helyesbítéssel. 2016. december 31-én 58 millió forintos építményadó módosítást kötelezettségként tartunk nyilván, melyet a következő évben az előírt, de meg nem fizetett adóelőírásokkal csökkentünk. Az előirás szerinti összegeket pénzforgalmi teljesítés nélkül építményadónak könyveljük. Az iparűzési adó a legnagyobb összegű helyi adó a tervezettnek megfelelően alakult, a decemberi iparűzési adó feltöltése miatt 60 millió forint érkezett számlánkra. Ezen összegről csak a májusi bevalláskor derül ki, hogy túlfizetés, vagy tényleges bevétel lesz-e belőle.
A rendelkezésre álló forrásaink jelentősebb hányadát, működési kiadások fedezetére használtuk fel. A működési kiadásokon belül a bér és járulék költsége szinte megegyezik az előző évi összegekkel, csak a kötelező béremeléseket hajtottuk végre. Az óvoda pedagógusok kivételével központi béremelés ebben az évben sem volt. Az önkormányzatoktól a pénzbeli ellátások támogatását elvonták, pályázati úton lehet ilyen forráshoz jutni, de önkormányzatunk a magas települési adóerőképesség miatt nem pályázhat. Önerőből kellett finanszírozni ezen területet. A felhalmozási kiadások egy részét az előző időszakról áthúzódó feladatok befejezésére, valamint az erre az évre meghatározott feladatok elvégzésére fordítottuk, melyet az 5. számú mellékletben mutatunk be. 2015. évben a pályázatok, fejlesztések előkészítése folyt, melyeknek egy részét meg is valósítottuk 2016. évben.
A 2016. évben Önkormányzatunknak hitelállománya nem volt.
Az éves költségvetésünket hiánnyal terveztük, a hiány fedezete az előző évi maradvány felhasználása 404 072 e Ft.
Önkormányzatunk a Szolnoki Kistérség Többcélú Társulásban szociális feladatok ellátásában vett részt 
1.Bevételi források és azok teljesítése
Önkormányzatunk módosított bevételi előirányzatai teljesültek.

Az 1 301 889 e Ft eredeti és 1 676 289 e Ft módosított előirányzatunk 1 735 183 e Ft-ban realizálódott, melyet tételesen mutat be az 1. melléklet. A 2. melléklet az önállóan működő és gazdálkodó, valamint önállóan működő intézmények bevételeit szemlélteti. A bevételi teljesítésen látható, hogy közel a fentebb említett feltöltés összegével haladja meg a módosított előirányzatot. 
Működési célú támogatások ÁHT-on belülről
A helyi önkormányzatok általános működésének támogatása, az adóerő-képesség számítása után elvonásra kerül 140 564 e Ft, így a hivatal működésére megállapított 97 600 e Ft, valamint a többi feladat finanszírozásának elvonása után 8 799 e Ft került folyósításra.
A köznevelési feladatokra is teljes egészében megkaptuk az állami támogatást, év közben a gyermeklétszám változása miatt minimálisan változott az összeg.

A gyermekjóléti feladatoknál év végén változtattunk a létszámon, nőtt az igénybevevők száma, valamint a bölcsődei ellátást ténylegesen igénybevevők száma is emelkedett. A 2016. évben ingyenes szünidei gyermekétkeztetésre 88 e Ft összeget kapott önkormányzatunk.

A szociális és egyéb pótlékokat is teljes összegben finanszírozta a központi költségvetés. A közfoglalkoztatás előirányzata egyezik a teljesítéssel. 
A felhalmozási célú támogatások, az államháztartáson belülről finanszírozott pályázathoz kapcsolódó összegek. 
Az adósságkonszolidációban nem részesült önkormányzatok fejlesztési támogatása II. ütem számlánkra érkezett 181 001 e Ft összegben, melyet pályázat útján nyert meg önkormányzatunk. A kivitelezési munkák 2017. évben indulnak.

A közhatalmi bevételek a tervezett 590 360 e Ft eredeti előirányzathoz képest 637 063 e Ft-ra teljesült. A fentebb leírt építményadó 5 éves visszamenőleges javítása miatt 96 millió forintot a befolyt bevételekből a kötelezettségek közé vezettük át 2015. évben. Az önkormányzati előírások szerint 2016. év végére a kötelezettségünk 58 348 910 Ft-ra csökkent, várhatóan 2017. év szeptemberében megszűnik. Az építményadó tervezett bevétele  92 500 e Ft, ami 92 005 e Ft összegben teljesült.
Martfű Város Önkormányzatának jelentős bevételt jelent a helyi iparűzési adó összege, melyet 475 000 e Ft-ra terveztünk, teljesítése 521 232 e Ft-ban realizálódott. 2016. decemberében feltöltés címen 60 millió Ft érkezet számlánkra, amiről csak májusban tudjuk megállapítani, hogy a feltöltésből túlfizetés, vagy tényleges bevétel képződik. Ha túlfizetés, akkor a szeptemberi iparűzési adó megfizetésekor ennyivel kevesebb összeget fizet önkormányzatunknak a vállalkozás. Az iparűzési adó tervezése bizonytalanná teszi a Város költségvetését, amelyre tartalékot kell képezni, az erre képzett tartalékot 2016. évben nem kellett felhasználni.
A gépjárműadó tervezett bevétele 13 000 e Ft, ami 13 715 e Ft összegben teljesült.

Az idegenforgalmi adó bevétel túlteljesült 
A telekadót 2016. január 1-jétől bevezettük, 860 e Ft előirányzattal szemben 961 e Ft összeg érkezett számlánkra.
Az intézményi működési bevételeink teljesítése a módosított előirányzathoz viszonyítva 114,81 %-os teljesítést mutat. A bevételek az egészségház költségeinek megtérítéséből, az egyéb bérlemények bérleti díjából és költségeinek továbbszámlázásából származik. A működési bevételek közé tartozik a Művelődési Központ bevétele is: mozi, színház, egyéb rendezvények bevétele. Itt szerepel a BÁCSVÍZ Zrt. által fizetett vízi-közmű bérleti díja is, mint tulajdonosi bevétel. A térítési díjaknál a szociális étkeztetés igénybevétel kis mértékben emelkedett, a térítési díj-bevétele ezáltal növekedett. Az Áfa bevételek (visszaigénylés), az új számviteli változások miatt összevezetésre került az Áfa befizetésekkel, ezért csak egyenlege látható. Szabad pénzeszközinket folyamatos lekötésben tartottuk a bankszámlánkat vezető pénzintézetnél. Egyéb működési bevételek között az energiaszolgáltatók elszámolásának visszafizetett összegeit tartjuk nyilván. Itt szerepel még az étkezéshez kapcsolódó csekk díj, valamint a segélyek visszafizetése.
Felhalmozási bevételek 
Bükkzsérc telek értékesítés (csere) szerepel ezen feladatok között, és egy gépjárművet (Rába kistraktor+pótkocsi) értékesítettünk 800 e Ft.
Működési célú átvett pénzeszközök

A testvérvárosi porgram keretében szervezett 2015. évi ifjúsági tábor pályázati támogatás összege érkezett számlánkra 4 411 e Ft összegben. A lakosságtól, vállalkozásoktól átvett pénzeszközök, a korcsolyapálya, valamint a karácsonyi díszvilágitás támogatására érkezett. A jogtalanul igénybevett segélyek visszafizetését is itt számoljuk el.

Felhalmozási célú átvett pénzeszközök
Az energetikai felújításhoz nyújtott kölcsönök visszafizetését számoljuk itt el, az Általános Iskola tornaterem építésére nyert pályázati összeg is itt szerepel.

3. Kiadások alakulása
Forrásaink döntő hányadát intézményeink működtetésére fordítottuk, az önkormányzati feladatellátást biztosítani tudtuk. A kötelező szinten tartáson túl szakmai fejlesztésre és a működési színvonal javítására is rendelkezésre álltak a források. A kötelezettségvállalás és az előirányzatok teljesítésének figyelésével folyamatos egyeztetésekkel elmondható, hogy ebben az évben is a megadott előirányzatokon belül maradtak a kiadások. Az intézmények finanszírozása a megadott előirányzatokon belül megtörtént 6. melléklet. Ebben az évben a működési bevételeink meghaladták a működési kiadásainkat. Tovább folytatódott az energia megtakaritást célzó beruházások, felújítások elvégzése, továbbgondolása. Ezeket a megtakarításokat külön táblázatban mutatjuk ki. 

Személyi kiadások: a személyi kiadások az eredeti kiadásokhoz képest jelentősen nőttek, amit a közcélú foglalkoztatás emelt meg jelentősen, de közrejátszottak a bérkompenzációk és a pótlékok is. A módosított előirányzathoz viszonyítva 96,44 %-ra teljesült, a járulékok követve a személyi kiadásokat 97,29 %-ra teljesültek. A rendszeres havi béreket zökkenőmentesen határidőre kifizettük. Bérnövekményként a kötelező minimálbérre kiegészítést, a soros bértábla szerinti átsorolásokat végeztük el, illetve az óvodapedagógusok bérémelését hajtottuk végre. 
A dologi kiadásokat folyamatos kontroll alatt tartva, a módosított előirányzathoz képest 87,14 %-os teljesítést mutatnak. Minden intézmény a kért takarékossági intézkedéseket betartotta, a központosított beszerzéseknek is érezni a költségcsökkentő hatását. Az energia megtakarító beruházásoknak is nagy szerepe van a költségcsökkenésben, de ide sorolható a kedvező téli időjárás is. A dologi kiadások között találhatók a pályázat elkőkészítésre, és közbeszerzésekre tervezett összegek, melynek fel nem használt része is növelte a megtakarításokat.
A civilszervezetek és a sportszervezetek támogatása: a Képviselő-testület által meghatározott összegeket biztosítottuk a civil, és a sporszervezetek részére. Év végén minden civil szervezet elszámolt a támogatással, az előirt hiánypótlásokat megküldtük a sportszervezeteknek.

A ellátottak pénzbeni juttatása: 2015. évben jelentős mértékben átalakult a szociális juttatások rendszere. Az önkormányzatok megalkották helyi rendeletüket és a továbbiakban központi finanszírozás nélkül saját kölségvetésükből gazdálkodták ki a juttatások fedezetét. Önkormányzatunk 2016. évben 22 210 e Ft támogatást irányzott elő, mely 72,51% -ra teljesült. A Polgármesteri Hivatal két támogatási formát tervezett 1 240 e Ft összegben, amely 99,11% -ra teljesült A rendszeres juttatásokat minden hónap 5. napjáig folyósítottuk.
Felhalmozási feladataink: Önkormányzatunk 2016. évben sokrétű felhalmozási feladatokat végzett el. A legfontosabbak és legnagyobb összegűek az utak, járdák felújítása, de emellett még az intézményeknél is jelentős beszerzéseket felújításokat hajtottunk végre. Az Általános Iskolában megújult a tornaterem padozata és pályázatból kialakításra került egy új tornaterem. A napelem kapacitást is tovább bővítettük, amellyel jövőbeni megtakarításokat érünk el. Az előző évek megtakarításait külön táblázatban mutatjuk be. Földterületet is vásárolt Önkormányzatunk az ipartelep fejlesztése érdekében. Az intézményekben is sikerült a legfontosabb beszerzéseket elvégezni. 
Az elkezdett beruházások egy részének pénzügyi teljesítése 2017. év januárjában valósult meg, melyet a 2017. évi eredeti költségvetésben terveztünk. A felhalmozási feladatok között szerepel, sok későbbi fejlesztés előkészítő munkája. Az Önkormányzat 2016. évi felhalmozási kiadásait az 5. mellékletben tételesen bemutatjuk.
4. A maradványok változásának tartalma és okai

Az államháztartás számviteléről szóló 4/2013.(I.11.) Kormányrendelet jelentősen átalakította könyvelési rendünket, a pénzmaradvány fogalma megszűnt, helyette belépett a maradvány kifejezés. Önkormányzatunk jelentős pénzkészlettel zárta a 2016. évet, az így megállapított maradvány 597 954 e Ft. A kötelezettséggel terhelt maradvány önkormányzati szinten 480 507 e Ft. Ebben az összegben szerepel a 2017. költségvetési évre megállapított előző évi maradvány igénybevétele 459 421 e Ft, valamint a szállítói tartozások, és adótúlfizetések. A szabadon felhasználható maradvány összege 117 447 e Ft. A fenti maradványban szerepel az adósságkonszolidációban nem részesült önkormányzatok támogatása. A 2016. évi maradvány kimutatást intézményi bontásban a 17. melléklet szemlélteti.
5. Értékpapír és hitelműveletek alakulása

Részesedésünk alakulása: 

· Előző évekről 1 e Ft Tisza Cipő Zrt. részesedés.

· 2013. évben vásárolt 67 e Ft BÁCSVÍZ Víz és Csatornaszolgáltató Zártkörűen Működő Részvénytársaság részesedés.

· 2012. decemberben alapított 100% önkormányzati tulajdonú Martfű Városfejlesztési, Ingatlankezelői és Hulladékgazdálkodási Szolgáltató Önkormányzati Nonprofit Korlátolt Felelősségű Társaság, 3 000 e Ft alapítói törzstőke juttatás 2013. januárban. Az előző években törzstőke címen még folyósítottunk összegeket, a Nonprofit Kft. részére így a tényleges részesedésünk 60 050 e Ft.
Önkormányzatunk tulajdonában 2016. évben nem volt Állampapír.

A 2016. évben az önkormányzatnak nincs hitelállománya.
6. A vagyon alakulása

2016. évben is nagymértékű vagyonnövekményt ért el Önkormányzatunk. A Befektetett Eszközök mérleg szerinti értéke 830 020 e Ft-tal nőtt az előző évhez képest. Jelentős volt az Önkormányzati felhalmozási kiadások összege 265 774 e Ft, valamint két társulás keretében végzett projekt is befejeződött. A „Tiszazugi Ivóvízminőség-javító program” nevű KEOP-1.3.0/25/09-2011-0002 azonosító számú projektből 405 268 e Ft vagyont vettünk át, a „ Szelevényi és egykori Hunyadfalva-Kőteleki hulladékgazdálkodási rendszerhez, valamint a Bács-Kiskun, Heves, Pest, Nógrád megyei hulladékgazdálkodási rendszerhez tartozó egyes települések szilárdhulladék-lerakóinak térségi szintű rekultivációs programja” nevű KEOP-2.3.0/2F/09-11-2011-0002 azonosító számú projekt keretében 310 002 e Ft összegű vagyont vett át Önkormányzatunk. 2016 évben az önkormányzat vagyona után 143 345 e Ft értékcsökkenést számoltunk el, a selejtezett eszközök értéke 5 645 e Ft volt, amely elsősorban az Általános Iskola átadásához kapcsolódott.
A készpénz állomány az előző évi 612 856 e Ft-ról 669 413 e Ft-ra növekedett 2016. december 31-én. Ez az összeg tartalmazza az adóssággal nem rendelkező önkormányzatok II. ütem támogatását, melynek összege 181 millió Ft. A számlapénz változásra kedvező hatással volt, hogy a tartalékok nagyobb összegben megmaradtak és a működési bevételek meghaladták a működési kiadásokat. A kötelezettség jellegű sajátos elszámolások tartalmazzák a 58 millió Ft építményadó helyesbítés összegét, valamint a helyi adók túlfizetési összegeit.
Tisztelt Képviselő-testület!

Az államháztartási törvény előírásainak megfelelően mutatjuk be az önállóan működő és gazdálkodó, valamint önállóan működő intézmények 2016. évi költségvetési támogatását a 6. mellékletben. Az önkormányzat 2016. évi felhalmozási kiadásait az 5. melléklet tartalmazza. A működési és felhalmozási célú bevételek, és kiadások mérlegét a 7. melléklet szemlélteti. A 8. mellékletben beszámolunk önkormányzatunk 2016. december 31-i hitelállományáról.

A 9. melléklet Martfű Város Önkormányzata 2016. évi költségvetésének pénzügyi mérlegét mutatja be.

A 10. melléklet tartalmazza a többéves elkötelezettséggel járó kiadási tételeket évenkénti bontásban.

A 11. melléklet részletezi a Környezetvédelmi Alap felhasználását 2016. évben. 

Az Önkormányzat és a Polgármesteri Hivatal költségvetésének teljesítését a 12. és a 13. melléklet tartalmazza. 
Az önkormányzat kötelező és önként vállalt feladatait 2016. évben a 14. melléklet szemlélteti.

A 15. táblázatban az Önkormányzatnál 2016. évben megvalósuló európai forrásból finanszírozott programok, projektek kerülnek bemutatásra.

Tájékoztatást adunk az önkormányzat által 2016. évben nyújtott úgynevezett közvetett támogatásokról és kedvezményezettekről a 16. számú mellékletben.

Az önkormányzat és intézményei összevont vagyonmérlegét a 18. melléklet tartalmazza.
Az önkormányzati és intézményi vagyon forgalomképesség szerinti kimutatását, a 19. melléklet szemlélteti. 

Továbbá mellékeljük:

· Nyilatkozatot, a 370/2011. (XII.31.) Kormányrendelet melléklete szerint.
· Beszámolót, a Polgármesteri Hivatal 2016. évi belső ellenőrzési tevékenységéről.
Martfű, 2017. április 19.

Tisztelettel:

Dr. Papp Antal








   polgármester
Látta: Szász Éva
              jegyző

